CELEX: 42006X1124(02)
Language: hu
Date: 2006-11-24 00:00:00
Title: Az Egyesült Nemzetek Európai Gazdasági Bizottságának 59. számú előírása (UN/ECE) – Egységes rendelkezések a csere-hangtompítórendszerek jóváhagyására vonatkozóan

24.11.2006   
            
            
               HU
            
            
               Az Európai Unió Hivatalos Lapja
            
            
               L 326/43
            
         Az Egyesült Nemzetek Európai Gazdasági Bizottságának 59. számú előírása (UN/ECE) – Egységes rendelkezések a csere-hangtompítórendszerek jóváhagyására vonatkozóan
   1.   HATÁLY
   Ez az előírás az M1 és az N1 kategóriájú gépjárművek (1) egy vagy több adott típusába cserealkatrészként szerelhető hangtompító rendszerek és alkotóelemeik jóváhagyására vonatkozóan tartalmaz rendelkezéseket.
   2.   FOGALOMMEGHATÁROZÁSOK
   Ezen előírás alkalmazásában:
   
               2.1.
            
            
               „hangtompító rendszer”: a gépjármű motorja és kipufogórendszere által keltett zaj mértékének korlátozását szolgáló alkotóelemek teljes rendszert alkotó együttese;
            
         
               2.2.
            
            
               „a hangtompító rendszer alkotóeleme”: azon különálló alkotóelemek valamelyike, amelyekből a hangtompító rendszer felépül (például a szűkebb értelemben vett hangtompító, a tágulási tér és a rezonátor);
            
         
               2.3.
            
            
               „különböző típusú hangtompító rendszerek”: olyan hangtompító rendszerek, amelyek különösen a következő vonatkozásaikban jelentősen eltérnek egymástól:
            
         
               2.3.1.
            
            
               alkotóelemeik különböző kereskedelmi nevet vagy védjegyet viselnek;
            
         
               2.3.2.
            
            
               valamely alkotóelem anyagainak jellemzői eltérőek, vagy az alkotóelemek alakja vagy mérete különböző – a bevonat (cinkbevonat, alumíniumbevonat stb.) megváltoztatása nem jelent típusváltozást;
            
         
               2.3.3.
            
            
               legalább egy alkotóelem működési elve eltérő;
            
         
               2.3.4.
            
            
               alkotóelemeik eltérő módon kapcsolódnak egymáshoz.
            
         
               2.4.
            
            
               „csere-hangtompítórendszer vagy alkotóelemei”: a kipufogórendszer bármely, járműben való felhasználásra szánt része a fenti 2.1. bekezdés szerint, a típusjóváhagyásra benyújtott járműbe beszerelt alkatrészek kivételével;
            
         
               2.5.
            
            
               „csere-hangtompítórendszer vagy alkotóelemei jóváhagyása”: az egy vagy több adott gépjárműtípusban – esetleg átalakítással – felhasználható hangtompító rendszer egészének vagy valamely részének a zajkibocsátás szintje tekintetében történő jóváhagyása;
            
         
               2.6.
            
            
               „járműtípus”: a járművek olyan csoportja, amelyen belül a járművek különösen a következő vonatkozásaikban nem térnek el jelentősen egymástól:
            
         
               2.6.1.
            
            
               a felépítmény alakja és anyagai (különösen a motortér és annak hangszigetelése);
            
         
               2.6.2.
            
            
               a jármű hosszúsága és szélessége;
            
         
               2.6.3.
            
            
               a motor típusa (külső vagy kompressziós gyújtású, kétütemű vagy négyütemű, lengő- vagy forgódugattyús), a hengerek száma és lökettérfogata, a karburátorok száma, a szelepelrendezés, a legnagyobb teljesítmény és a hozzá tartozó (percenkénti) motorfordulatszám stb.;
            
         
               2.6.4.
            
            
               a sebességfokozatok száma és áttételei, a teljes áttétel;
            
         
               2.6.5.
            
            
               a kipufogórendszerek száma, típusa és elrendezése;
            
         
               2.6.6.
            
            
               a szívórendszerek száma, típusa és elrendezése.
            
         3.   JÓVÁHAGYÁSI KÉRELEM
   
               3.1.
            
            
               A csere-hangtompítórendszer vagy alkotóelemei jóváhagyására irányuló kérelmet a gyártónak vagy meghatalmazottjának kell benyújtania.
            
         
               3.2.
            
            
               A kérelemhez csatolni kell a következő dokumentumokat három példányban, valamint a következő adatokat:
            
         
               3.2.1.
            
            
               azon járműtípus(ok) leírása, amelyre a rendszert, illetve alkotóelemeit szánják, különös tekintettel a 2.6. bekezdésben felsorolt szempontokra. Meg kell adni továbbá a motortípus és a járműtípus azonosítására szolgáló számokat és/vagy jeleket, valamint, ha szükséges, a járműtípus jóváhagyási számát;
            
         
               3.2.2.
            
            
               az összeszerelt hangtompító rendszer leírása az egyes alkotóelemek relatív helyének feltüntetésével, valamint a beszerelésre vonatkozó utasítások;
            
         
               3.2.3.
            
            
               az egyes alkotóelemek részletes rajza könnyű megtalálásuk és azonosításuk érdekében, valamint a felhasznált anyagok megadása.
            
         
               3.3.
            
            
               A jóváhagyási vizsgálatokat végző műszaki szolgálat kérésére a hangtompító rendszer gyártója köteles a szolgálat rendelkezésére bocsátani:
            
         
               3.3.1.
            
            
               a jóváhagyásra benyújtott rendszer vagy alkotóelemek két mintadarabját;
            
         
               3.3.2.
            
            
               azon eredeti hangtompító rendszer egy mintadarabját, amellyel a jármű a típusjóváhagyásra való benyújtáskor fel volt szerelve;
            
         
               3.3.3.
            
            
               azon járműtípus szempontjából reprezentatív járművet, amelyhez a rendszert szánják; ennek a járműnek az 51. előírás 3. mellékletének 3.1. és 3.2. bekezdésében leírt módszerekkel mért zajkibocsátására teljesülnie kell a következő követelményeknek:
            
         
               3.3.3.1.
            
            
               a mozgó jármű zajkibocsátása nem haladhatja meg a jármű típusának jóváhagyásakor az adott járműkategória tekintetében hatályos határértéket, továbbá nem haladhatja meg 3 dB(A)-nál nagyobb mértékben a jármű típusának jóváhagyási igazolásában megjelölt zajszintet;
            
         
               3.3.3.2.
            
            
               az álló jármű zajkibocsátása nem haladhatja meg 3 dB(A)-nál nagyobb mértékben a jármű típusának jóváhagyási igazolásában megjelölt referenciaértéket;
            
         
               3.3.4.
            
            
               egy külön motort, amelynek hengerűrtartalma és teljesítménye legalább akkora, mint a fent említett járműé.
            
         4.   JELÖLÉSEK
   
               4.1.
            
            
               A csövek és a beszerelési tartozékok kivételével a csere-hangtompítórendszer valamennyi alkotóelemén fel kell tüntetni:
            
         
               4.1.1.
            
            
               a rendszer, illetve alkotóelemei gyártójának kereskedelmi nevét vagy védjegyét;
            
         
               4.1.2.
            
            
               a gyártó által alkalmazott kereskedelmi megnevezést.
            
         
               4.2.
            
            
               E jelzéseknek tisztán olvashatóknak és eltávolíthatatlanoknak kell lenniük.
            
         5.   JÓVÁHAGYÁS
   
               5.1.
            
            
               Amennyiben az előírás értelmében jóváhagyásra benyújtott csere-hangtompítórendszer megfelel az alábbi 6. bekezdés követelményeinek, akkor meg kell adni a típus jóváhagyását.
            
         
               5.2.
            
            
               Mindegyik jóváhagyott típushoz jóváhagyási számot kell rendelni. A szám első két számjegye (az előírás eredeti változatának megfelelően jelenleg 00) a jóváhagyás időpontjában az előírás legfrissebb, jelentős műszaki módosítását képező módosítássorozatot jelöli. Ugyanazon Szerződő Fél nem rendelheti ugyanazt a számot több olyan csere-hangtompítórendszerhez, illetve alkotóeleméhez, amelyeket ugyanarra a járműtípusra vagy ugyanazokra a járműtípusokra szánnak.
            
         
               5.3.
            
            
               Az előírás értelmében a csere-hangtompítórendszer vagy alkotóelemei jóváhagyásának megadásáról vagy elutasításáról értesíteni kell a megállapodás ezen előírást alkalmazó Szerződő Feleit az 1. mellékletben található mintának megfelelő formanyomtatványon, és ehhez a kérelmező által rendelkezésre bocsátott, legfeljebb A4-es méretű (210 x 297 mm) vagy ilyen méretre összehajtott, megfelelő méretarányú rajzokat kell mellékelni a hangtompító rendszerről vagy alkotóelemeiről.
            
         
               5.4.
            
            
               Az előírás alapján jóváhagyott típusnak megfelelő minden hangtompítórendszer-alkotóelemen nemzetközi jóváhagyási jelet kell elhelyezni, amely a következőkből áll:
            
         
               5.4.1.
            
            
               egy körben elhelyezett „E” betűből, amelyet a jóváhagyást megadó ország megkülönböztető száma (2) követ;
            
         
               5.4.2.
            
            
               az 5.4.1. bekezdésben előírt körtől jobbra ezen előírás számából, amelyet egy „R” betű, egy kötőjel, majd a jóváhagyási szám követ;
            
         
               5.4.3.
            
            
               a jóváhagyási számot, valamint a jóváhagyási vizsgálatok során alkalmazott vizsgálati módszert fel kell tüntetni a jóváhagyási űrlapon.
            
         
               5.5.
            
            
               A jóváhagyási jelnek a hangtompító rendszer járműbe szerelt állapotában is könnyen olvashatónak és eltávolíthatatlannak kell lennie.
            
         
               5.6.
            
            
               Ha egy alkotóelem több csere-hangtompítórendszer részeként is jóváhagyást kapott, akkor több jóváhagyási szám is feltüntethető rajta; ilyenkor a kört nem kell megismételni. Az előírás 2. melléklete példát mutat a jóváhagyási jel lehetséges elrendezési módjára.
            
         6.   MŰSZAKI ELŐÍRÁSOK
   6.1.   Általános előírások
   
               6.1.1.
            
            
               A csere-hangtompítórendszert, illetve alkotóelemeit úgy kell kialakítani, elkészíteni és oly módon kell beszerelhetőknek lenniük, hogy ezáltal a jármű szokásos üzeme során, az esetleg rá ható rezgésektől függetlenül megfeleljen ezen előírás rendelkezéseinek.
            
         
               6.1.2.
            
            
               A hangtompító rendszert, illetve alkotóelemeit úgy kell kialakítani, elkészíteni és oly módon kell beszerelhetőknek lenniük, hogy a jármű üzemi körülményeire tekintettel kellő ellenállással rendelkezzenek a rájuk ható korróziós hatásokkal szemben.
            
         6.2.   Előírások a zajszinttel kapcsolatban
   
               6.2.1.
            
            
               A csere-hangtompítórendszer, illetve alkotóelemei akusztikai hatásosságát az 51. előírás 3. mellékletének 3.1. és 3.2. bekezdésében leírt módszerekkel kell ellenőrizni. Ha a csere-hangtompítórendszert vagy alkotóelemeit a fenti 3.3.3. bekezdésben meghatározott járműre szerelik, akkor a két módszerrel (az álló és a mozgó járművön) meghatározott zajszinteknek ki kell elégíteniük a következő követelmények valamelyikét:
            
         
               6.2.1.1.
            
            
               nem haladhatják meg a kérdéses járműtípus jóváhagyása során meghatározott értékeket;
            
         
               6.2.1.2.
            
            
               nem haladhatják meg a fenti 6.2.1. bekezdésben előírt járművön mért zajszinteket, ha ezt a járművet olyan kipufogó-hangtompító rendszerrel látják el, amely megfelel a járműtípus jóváhagyási vizsgálatai során a járműre felszerelt típusnak.
            
         6.3.   A jármű jellemzőinek mérése
   
               6.3.1.
            
            
               A csere-hangtompítórendszernek, illetve alkotóelemeinek olyannak kell lenniük, hogy alkalmazásuk eredményeképpen a jármű műszaki jellemzői hasonlóak legyenek az eredeti hangtompító rendszerrel, illetve alkotóelemeivel felszerelt járműéhez.
            
         
               6.3.2.
            
            
               A csere-hangtompítórendszert, illetve a gyártó választásának megfelelően e rendszer alkotóelemeit új eredeti hangtompító rendszerrel, illetve annak ugyancsak új alkotóelemeivel kell összehasonlítani úgy, hogy a két rendszert egymás után felszerelik a fenti 3.3.3. bekezdésben előírt járműre.
            
         
               6.3.3.
            
            
               Az ellenőrzés érdekében az alábbi 6.3.4. bekezdésben előírt módon mérni kell a kipufogógáz-ellennyomást. A csere-hangtompítórendszer felhasználásával mért érték az alábbiakban előírt körülmények között nem haladhatja meg 25 százaléknál nagyobb mértékben az eredeti gyári hangtompító rendszer felhasználásával mért értéket.
            
         6.3.4.   Vizsgálati módszer
   6.3.4.1.   Vizsgálati módszer motorral
   A méréseket a fenti 3.3.4. bekezdésben előírt, motorfékpadhoz csatlakoztatott motorral kell végrehajtani. A fojtószelep teljesen nyitott helyzetében a padot úgy kell beállítani, hogy a motor fordulatszáma a legnagyobb névleges teljesítményéhez tartozó S fordulatszám legyen. A kipufogógáz-ellennyomás mérése érdekében a nyomásmérőt a kipufogócsonktól az előírás 4. mellékletében jelzett távolságban kell elhelyezni.
   6.3.4.2.   Vizsgálati módszer járművel
   A méréseket a fenti 3.3.3. bekezdésben előírt járművön kell végrehajtani.
   A mérések végrehajthatók:
   
                
            
            
               közúton; vagy
            
         
                
            
            
               görgős próbapadon.
            
         A fojtószelep teljesen nyitott helyzetében a motort úgy kell terhelni, hogy a motor fordulatszáma a legnagyobb névleges teljesítményéhez tartozó S fordulatszám legyen.
   A kipufogógáz-ellennyomás mérése érdekében a nyomásmérőt a kipufogócsonktól az előírás 4. mellékletében jelzett távolságban kell elhelyezni.
   6.4.   Kiegészítő előírások szálas anyaggal bélelt hangtompító rendszerekre és alkotóelemeikre
   A csere-hangtompítórendszerben vagy alkotóelemeiben hangelnyelő szálas anyag csak akkor használható, ha megfelelő tervezési és gyártási eszközökkel biztosított, hogy forgalmi körülmények között a rendszer hatásossága elegendő a meglévő előírásoknak való megfeleléshez. Az ilyen hangtompító rendszer forgalmi körülmények között hatásosnak tekinthető, ha a kipufogógáz nem érintkezik a szálas anyaggal, valamint ha a hangelnyelő anyag nélkül (kiürített állapotban) a hangtompító rendszert az 51. előírás 3. mellékletének 3.1. és 3.2. bekezdésében előírt eljárásokkal megvizsgálva a hangnyomásszint megfelel a fenti 6.2. bekezdés követelményeinek.
   Ha ez a feltétel nem teljesül, a teljes hangtompító rendszert alá kell vetni az alábbiakban ismertetendő három eljárás valamelyike szerint végzett előkondicionálásnak. A fenti 6.2.1.2. bekezdésben előírt eljárás alkalmazása esetén a jóváhagyás kérelmezője kérheti az eredeti hangtompító rendszer kiürítését vagy előkondicionálását.
   6.4.1.   10 000 km-es folyamatos közúti üzem
   
               6.4.1.1.
            
            
               Az üzem mintegy felét városi forgalomban, másik felét távolsági forgalomban, nagy sebességgel kell megvalósítani. A folyamatos közúti üzem tesztpályán végrehajtott megfelelő programmal helyettesíthető.
            
         
               6.4.1.2.
            
            
               A két fordulatszám-tartományt több ciklusban felváltva kell alkalmazni.
            
         
               6.4.1.3.
            
            
               A teljes vizsgálati programnak legalább tíz, egyenként legalább három óra hosszúságú szünetet kell tartalmaznia, amelyek révén modellezhető a lehűlés és az ennek során megvalósuló esetleges lecsapódás hatása.
            
         6.4.2.   Előkondicionálás próbapadon
   
               6.4.2.1.
            
            
               A hangtompítót a sorozatgyártásban használt tartozékokkal a jármű gyártójának előírásai szerint, fékpadhoz csatlakoztatott motorra kell felszerelni.
            
         
               6.4.2.2.
            
            
               A vizsgálatot hat darab hatórás szakaszban, az egyes szakaszok között legalább 12 óra szünetet hagyva kell elvégezni. A szünetek révén modellezhető a lehűlés és az ennek során megvalósuló esetleges lecsapódás hatása.
            
         
               6.4.2.3.
            
            
               Az egyes hatórás szakaszok során a motort a következőképpen kell üzemeltetni:
               
                           (1)
                        
                        
                           öt percen át alapjáratban;
                        
                     
                           (2)
                        
                        
                           egy órán át 1/4 terheléssel, az S legnagyobb névleges fordulatszám 3/4-én;
                        
                     
                           (3)
                        
                        
                           egy órán át 1/2 terheléssel, az S legnagyobb névleges fordulatszám 3/4-én;
                        
                     
                           (4)
                        
                        
                           10 percen át teljes terheléssel, az S legnagyobb névleges fordulatszám 3/4-én;
                        
                     
                           (5)
                        
                        
                           15 percen át 1/2 terheléssel, az S legnagyobb névleges fordulatszámon;
                        
                     
                           (6)
                        
                        
                           30 percen át 1/4 terheléssel, az S legnagyobb névleges fordulatszámon.
                        
                     A hat fázis összesen három óráig tart.
               Az előzőekben leírt hat fázisból álló ciklust minden egyes szakasz során kétszer egymás után kell végrehajtani.
            
         
               6.4.2.4.
            
            
               A vizsgálat során a hangtompítót nem szabad a jármű körüli szokásos légáramot modellező mesterséges légárammal hűteni. A gyártó kérésére ugyanakkor a hangtompító lehűthető annak biztosítására, hogy a hangtompító bevezető nyílásánál kialakuló hőmérséklet ne haladja meg a legnagyobb sebességgel haladó járművön mért értéket.
            
         6.4.3.   Előkondicionálás váltakozó nyomáson
   A kipufogórendszert vagy alkotóelemeit a fenti 3.3.3. bekezdésben előírt járműre vagy a 3.3.4. bekezdésben előírt motorra kell felszerelni. Az előbbi esetben a járművet görgős próbapadra, az utóbbi esetben a motort fékpadra kell elhelyezni. Az alábbiakban leírt vizsgálóberendezést a hangtompító kimeneti nyílásánál kell elhelyezni.
   6.4.3.1.   Vizsgálóberendezés
   
   A vizsgálóberendezést, amelyet részletesen az előírás 3. mellékletében található ábra ismertet, a kipufogórendszer kimeneténél kell elhelyezni. Alkalmazható bármilyen más, egyenértékű eredményeket szolgáltató vizsgálóberendezés is.
   6.4.3.2.   Vizsgálati eljárás
   
   
               6.4.3.2.1.
            
            
               A vizsgálóberendezést úgy kell beállítani, hogy a kipufogógáz áramát egy gyors működtetésű szelep 2 500-szor megszakítsa és visszaállítsa.
            
         
               6.4.3.2.2.
            
            
               A szelepnek akkor kell nyitnia, amikor a kipufogógáz nyomása a bevezető nyílás peremétől az áramlás irányában előrefelé legalább 100 mm távolságban mérve 0,35 bar és 0,40 bar közé kerül. A szelepnek akkor kell zárnia, ha ez a nyomás nyitott szeleppel mérve nem tér el 10 százaléknál nagyobb mértékben stabilizálódott értékétől.
            
         
               6.4.3.2.3.
            
            
               Az időkéséses relékapcsolót a kipufogógáz-kibocsátás fenti 6.4.2.2. bekezdésből adódó teljes időtartamára be kell kapcsolni
            
         
               6.4.3.2.4.
            
            
               A motor fordulatszámát azon S fordulatszám 75 százalékára kell beállítani, amelyen a gyártó közlése szerint a motor legnagyobb teljesítményét leadja.
            
         
               6.4.3.2.5.
            
            
               A fékpad által jelzett teljesítmény az S motorfordulatszám 75 százalékán mérve feleljen meg a fojtószelep teljes megnyitásához tartozó teljesítmény 50 százalékának.
            
         
               6.4.3.2.6
            
            
               A vizsgálat során le kell zárni az esetleges vízleeresztő furatokat.
            
         
               6.4.3.2.7.
            
            
               A teljes vizsgálatot 48 óra alatt kell végrehajtani. Szükség esetén óránként hűtési időszakot lehet beiktatni.
            
         
               6.4.3.2.8.
            
            
               Az előkondicionálást követően a zajszintet a fenti 6.2. bekezdésnek megfelelően kell ellenőrizni.
            
         7.   A JÓVÁHAGYÁS KITERJESZTÉSE
   A hangtompító rendszer gyártója vagy meghatalmazottja kérheti, hogy a hangtompító rendszer jóváhagyását egy vagy több járműtípus tekintetében megadó hatóság a jóváhagyást további járműtípusokra kiterjessze. Ennek érdekében a fenti 3. bekezdésben leírtaknak megfelelően kell eljárni.
   A jóváhagyás kiterjesztését (vagy a kiterjesztés elutasítását) közölni kell a megállapodás ezen előírást alkalmazó Szerződő Feleivel a fenti 5.3. bekezdés szerinti eljárásnak megfelelően.
   8.   A HANGTOMPÍTÓ RENDSZER TÍPUSÁNAK MÓDOSÍTÁSA
   
               8.1.
            
            
               A cserehangtompítórendszer-típus minden módosításáról értesíteni kell a hangtompítórendszer-típust jóváhagyó hatóságot. A hatóság:
            
         
               8.1.1.
            
            
               úgy ítélheti meg, hogy a változásoknak valószínűleg nem lesz jelentős negatív hatása, vagy
            
         
               8.1.2.
            
            
               további vizsgálati jelentést kérhet a vizsgálatok lefolytatásáért felelős műszaki szolgálattól.
            
         
               8.2.
            
            
               A jóváhagyás megerősítését vagy elutasítását a változások feltüntetésével együtt közölni kell a megállapodás ezen előírást alkalmazó Szerződő Feleivel az 5.3. bekezdés szerinti eljárásnak megfelelően.
            
         9.   A GYÁRTÁS MEGFELELŐSÉGE
   
               9.1.
            
            
               Az ezen előírásban előírt jóváhagyási jelet viselő valamennyi csere-hangtompítórendszernek és alkotóelemének meg kell felelnie a jóváhagyott hangtompítórendszer-típusnak, és ki kell elégítenie a fenti 6. bekezdés követelményeit.
            
         
               9.2.
            
            
               A megfelelőség fenti 9.1. bekezdésben előírt ellenőrzése érdekében a gyártást erre alkalmas rendben folyamatosan ellenőrizni kell.
            
         
               9.3.
            
            
               A jóváhagyás jogosultja köteles különösen:
            
         
               9.3.1.
            
            
               gondoskodni a termékek minőségének tényleges szabályozását lehetővé tévő eljárásokról;
            
         
               9.3.2.
            
            
               hozzáféréssel rendelkezni az egyes jóváhagyott típusok megfelelőségének ellenőrzéséhez szükséges berendezésekhez;
            
         
               9.3.3.
            
            
               gondoskodni a vizsgálati eredmények jegyzőkönyvezéséről, valamint a hatósággal közösen megállapított határidőig a mellékelt iratok rendelkezésre állásáról;
            
         
               9.3.4.
            
            
               értékelni az egyes terméktípusokra vonatkozó eredményeket annak ellenőrzése és biztosítása érdekében, hogy a termék jellemzői kellő stabilitást mutatnak, az ipari termelés változatosságának figyelembevételével is;
            
         
               9.3.5.
            
            
               gondoskodni arról, hogy minden terméktípuson végrehajtják legalább az 5. melléklet 2. bekezdésében előírt vizsgálatokat;
            
         
               9.3.6.
            
            
               gondoskodni arról, hogy ha a mintavételezés és a próbadarabok a kérdéses vizsgálattípus vonatkozásában nem megfelelést jeleznek, akkor újabb mintavételre és újabb vizsgálatra kerüljön sor. A szükséges mértékben mindent meg kell tenni a gyártás megfelelőségének helyreállítása érdekében.
            
         
               9.4.
            
            
               A jóváhagyást megadó illetékes hatóság bármely időpontban ellenőrizheti az egyes gyártóüzemekben alkalmazott megfelelőség-ellenőrzési módszereket.
            
         
               9.4.1.
            
            
               A helyszíni ellenőrzések során az ellenőrzést végző személynek be kell mutatni a vizsgálatokról és a gyártás ellenőrzéséről készített jegyzőkönyveket.
            
         
               9.4.2.
            
            
               Az ellenőrzést végző személy a gyártó laboratóriumában való megvizsgálásra véletlenszerűen mintákat vehet. A minták megkívánt minimális száma megállapítható a gyártó saját ellenőrző vizsgálatai alapján.
            
         
               9.4.3.
            
            
               Ha a minőség szintje nem mutatkozik kielégítőnek vagy ha szükségesnek látszik ellenőrizni a fenti 9.4.2. bekezdés értelmében elvégzett vizsgálatok érvényességét, az ellenőrzést végző személy mintákat választ ki, és elküldi őket a típus-jóváhagyási vizsgálatokat végző műszaki szolgálatnak.
            
         
               9.4.4.
            
            
               Az illetékes hatóság jogosult bármely, ebben az előírásban előírt vizsgálat végrehajtására.
            
         
               9.4.5.
            
            
               Az illetékes hatóság általában kétévente egyszer végez helyszíni ellenőrzéseket. Ha valamely ellenőrzés eredményei nem kielégítőek, az illetékes hatóság köteles gondoskodni arról, hogy minden szükséges lépést megtegyenek a gyártás megfelelőségének mielőbbi helyreállítása érdekében.
            
         10.   SZANKCIÓK A GYÁRTÁS NEM MEGFELELŐSÉGE ESETÉN
   
               10.1.
            
            
               Az előírás értelmében egy adott hangtompítórendszer-típusra megadott jóváhagyás visszavonható, ha nem teljesülnek a fenti 9. bekezdésben előírt követelmények, illetve ha a hangtompító rendszer vagy alkotóelemei nem feleltek meg a fenti 9.2. bekezdésben előírt vizsgálaton.
            
         
               10.2.
            
            
               Amennyiben a megállapodás ezen előírást alkalmazó egyik Szerződő Fele visszavon egy előzőleg általa megadott jóváhagyást, erről a jóváhagyási formanyomtatványnak a „JÓVÁHAGYÁS VISSZAVONÁSA” felirattal ellátott, aláírt és keltezett másolata útján értesíti az előírást alkalmazó többi Szerződő Felet.
            
         11.   A GYÁRTÁS VÉGLEGES LEÁLLÍTÁSA
   A jóváhagyást megadó hatóságot értesíteni kell arról, ha a jóváhagyás jogosultja véglegesen leállítja az előírás értelmében jóváhagyott csere-hangtompítórendszer, illetve alkotóelemei gyártását. A hatóság ezt az információt a kézhezvételt követően az alsó részén aláírással és keltezéssel hitelesített formában „GYÁRTÁS LEÁLLÍTÁSA” felirattal ellátott jóváhagyási közlemény-formanyomtatvány egy példánya útján továbbítja az előírást alkalmazó többi Szerződő Félnek.
   12.   A JÓVÁHAGYÁSI VIZSGÁLATOK ELVÉGZÉSÉÉRT FELELŐS MŰSZAKI SZOLGÁLATOK ÉS AZ ADMINISZTRATÍV SZOLGÁLATOK NEVE ÉS CÍME
   A megállapodás ezen előírást alkalmazó Szerződő Felei közlik az Egyesült Nemzetek Titkárságával a jóváhagyási vizsgálatok végzéséért felelős műszaki szolgálatok, valamint a jóváhagyást megadó hatóságok – amelyekhez a jóváhagyás megadására vagy elutasítására vagy visszavonására, valamint a gyártás végleges leállítására vonatkozó, más országokban kiadott formanyomtatványokat kell küldeni – nevét és címét.
   
      (1)  M kategória: Személyszállításra használt és legalább négy kerékkel, illetve három kerékkel és 1 tonnát meghaladó legnagyobb tömeggel rendelkező járművek. (Az egymástól elválaszthatatlan módon csuklósan összekapcsolt két egységből álló csuklós járművek egyetlen járműnek minősülnek.)
   M1 kategória: Olyan, személyszállításra használt járművek, amelyek a vezetőülésen kívül legfeljebb nyolc ülőhellyel rendelkeznek.
   N kategória: Árufuvarozásra használt és legalább négy kerékkel, illetve három kerékkel és 1 tonnát meghaladó legnagyobb tömeggel rendelkező járművek.
   N1 kategória: Árufuvarozásra használt, 3,5 tonnát meg nem haladó legnagyobb tömeggel rendelkező járművek.
   A 13. előírásban (E/ECE/324 – E/ECE/TRANS/505/Rev.1/Add.12/Rev.2, 5.2. bekezdés) foglalt járműosztályozás szerint.
   
      (2)  1 – Németország, 2 – Franciaország, 3 – Olaszország, 4 – Hollandia, 5 – Svédország, 6 – Belgium, 7 – Magyarország, 8 – Cseh Köztársaság, 9 – Spanyolország, 10 – Jugoszlávia, 11 – Egyesült Királyság, 12 – Ausztria, 13 – Luxemburg, 14 – Svájc, 15 (üres), 16 – Norvégia, 17 – Finnország, 18 – Dánia, 19 – Románia, 20 – Lengyelország, 21 – Portugália, 22 – Orosz Föderáció, 23 – Görögország, 24 – Írország, 25 – Horvátország, 26 – Szlovénia, 27 – Szlovákia, 28 – Belarusz, 29 – Észtország, 30 (üres), 31 – Bosznia-Hercegovina, 32 – Lettország, 33 (üres), 34 – Bulgária, 35 és 36 (üres), 37 – Törökország, 38 és 39 (üres), 40 – Macedónia Volt Jugoszláv Köztársaság, 41 (üres), 42 – Európai Közösség (a jóváhagyást tagállamai adják saját EGB-jelüket használva), 43 – Japán, 44 (üres), 45 – Ausztrália, 46 – Ukrajna. A következő számokat további országoknak jelölik ki, időrendi sorrendben aszerint, hogy a gépjárművek berendezéseinek és tartozékainak jóváhagyására vonatkozó egységes szabályok elfogadásáról és a jóváhagyás kölcsönös elismeréséről szóló megállapodást mikor ratifikálják vagy e megállapodáshoz mikor csatlakoznak, és az így kijelölt számokat az Egyesült Nemzetek Főtitkára közli a megállapodás Szerződő Feleivel.
   
      1. MELLÉKLET
      (Legnagyobb méret: A4 [210 × 297 mm])
      
         
      
         A kiállító hatóság neve:
      
      Közlemény az 59. előírás alapján a csere-hangtompítórendszerek vagy alkotóelemeik egy adott típusának jóváhagyásáról (a jóváhagyás kiterjesztéséről, elutasításáról vagy visszavonásáról, a gyártás végleges leállításáról)
      Jóváhagyási szám:
      
                  1.
               
               
                  A hangtompító rendszer kereskedelmi neve vagy védjegye:
               
            
                  2.
               
               
                  A hangtompító rendszer típusa:
               
            
                  3.
               
               
                  A gyártó neve és címe:
               
            
                  4.
               
               
                  A gyártó képviselőjének (ha van) neve és címe:
               
            
                  5.
               
               
                  A hangtompító rendszer rövid leírása (szálas anyaggal vagy anélkül (1) stb.:
               
            
                  6.
               
               
                  A járműtípus kereskedelmi neve vagy védjegye, amelyre a hangtompító rendszert szánják:
               
            
                  7.
               
               
                  Járműtípus, a sorozatszámtól kezdve:
               
            
                  8.
               
               
                  Motor fajtája: külső gyújtású, kompressziós gyújtású:
               
            
                  9.
               
               
                  Munkaciklusok: kétütemű vagy négyütemű:
               
            
                  10.
               
               
                  Hengerűrtartalom:
               
            
                  11.
               
               
                  Motorteljesítmény (kW EGB):
               
            
                  12.
               
               
                  Sebességfokozatok száma:
               
            
                  13.
               
               
                  Alkalmazott sebességfokozat:
               
            
                  14.
               
               
                  Végső áttétel:
               
            
                  15.
               
               
                  Legnagyobb teljesítmény:
               
            
                  16.
               
               
                  A jármű terhelési viszonyai a vizsgálat során:
               
            
                  17.
               
               
                  Zajszintek:
                  Mozgó járművön: ………… db(A) ………… km/h gyorsítás előtti állandó sebességen
                  Álló járművön: ………… db(A) ………… percenkénti motorfordulatszám mellett
               
            
                  18.
               
               
                  A kipufogógáz-ellennyomás értéke:
               
            
                  19.
               
               
                  
                              A hangtompító rendszert:
                           
                           
                              :
                           
                           
                              jóváhagyásra benyújtották
                              a jóváhagyás kiterjesztése érdekében benyújtották
                           
                        
            
                  20.
               
               
                  A jóváhagyási vizsgálatok elvégzéséért felelős műszaki szolgálat:
               
            
                  21.
               
               
                  A szolgálat által kiadott jelentés dátuma:
               
            
                  22.
               
               
                  A szolgálat által kiadott jelentés száma:
               
            
                  23.
               
               
                  A jóváhagyás megadása/elutasítása (1):
               
            
                  24.
               
               
                  A jóváhagyási jel helye a járművön:
               
            
                  25.
               
               
                  Kelt:
               
            
                  26.
               
               
                  Dátum:
               
            
                  27.
               
               
                  Aláírás:
               
            
                  28.
               
               
                  A közlemény mellékletét képezik a következő dokumentumok (a fenti jóváhagyási számot mindegyiken fel kell tüntetni):
                  
                               
                           
                           
                              ………… rajz vagy ábra a hangtompító rendszerről
                           
                        
                               
                           
                           
                              ………… fénykép a hangtompító rendszerről
                           
                        
                               
                           
                           
                              ………… alkotóelem-jegyzék a hangtompító rendszerhez (kellő azonosítással)
                           
                        
            
         (1)  A nem kívánt rész törlendő.
   
   
      2. MELLÉKLET
      A JÓVÁHAGYÁSI JEL ELRENDEZÉSE
      (Lásd az előírás 5.4. bekezdését)
      
         
      A hangtompító rendszer alkotóelemén elhelyezett fenti jóváhagyási jel azt mutatja, hogy az 59. előírás értelmében a cserehangtompítórendszer-típust Hollandiában (E4), a 002439. jóváhagyási szám alatt hagyták jóvá. A jóváhagyási szám első két számjegye azt jelzi, hogy a jóváhagyást az 59. előírás eredeti változatának követelményeivel összhangban adták meg.
   
   
      3. MELLÉKLET
      VIZSGÁLÓBERENDEZÉS
      
         
   
   
      4. MELLÉKLET
      MÉRÉSI PONTOK A KIPUFOGÓGÁZ-ELLENNYOMÁS MÉRÉSÉHEZ
      Lehetséges mérési pontok nyomásesés vizsgálatához. A mérési pont tényleges helyét a vizsgálati jelentésben meg kell adni. A mérési pontot olyan területen kell felvenni, ahol a gáz egyenletesen áramlik.
      1. ábra
      
         
      2. ábra (1)
      
      
         
      3. ábra
      
         
      
         (1)  Ha nem lehetséges, a 3. ábra szerint.
   
   
      5. MELLÉKLET
      A GYÁRTÁS MEGFELELŐSÉGÉNEK ELLENŐRZÉSE
      1.   ÁLTALÁNOS ELVEK
      Ezek a követelmények összhangban vannak az előírás 9.3.5. és 9.4.3. bekezdése alapján a gyártás megfelelőségének ellenőrzése érdekében elvégzendő vizsgálatokkal.
      2.   VIZSGÁLATI ELJÁRÁSOK
      A vizsgálati módszerek, a mérőeszközök és az eredmények értelmezése feleljen meg a fenti 6. bekezdésnek. A vizsgált kipufogórendszert vagy alkotóelemét alá kell vetni a fenti 6.2., 6.3. vagy 6.4. bekezdés szerinti vizsgálatnak.
      3.   MINTAVÉTEL
      Ki kell választani egy kipufogórendszert vagy egy alkotóelemet. Ha a 4.1. bekezdésben előírt vizsgálatot követően a próbadarab nem felel meg ezen előírás követelményeinek, akkor két további próbadarabot is meg kell vizsgálni.
      4.   AZ EREDMÉNYEK ÉRTÉKELÉSE
      
                  4.1.
               
               
                  Ha az 1. és a 2. bekezdés alapján megvizsgált kipufogórendszer vagy alkotóelem által kibocsátott, a fenti 6.2. bekezdés alapján mért zajszintek nem haladják meg 1 dB(A)-nál nagyobb mértékben a kipufogórendszer vagy alkotóelem típus-jóváhagyási vizsgálatai során mért zajszinteket, akkor úgy kell tekinteni, hogy a kipufogórendszer-típus, illetve az alkotóelem-típus kielégíti ezen előírás követelményeit.
               
            
                  4.2.
               
               
                  Ha a 4.1. bekezdés alapján megvizsgált kipufogórendszer vagy alkotóelem nem elégíti ki az ugyanott előírt követelményeket, akkor a fenti 1. és 2. bekezdésnek megfelelően két további, ugyanahhoz a típushoz tartozó kipufogórendszert, illetve alkotóelemet is meg kell vizsgálni.
               
            
                  4.3.
               
               
                  Ha a 4.2. bekezdésben előírt második és/vagy harmadik próbadarab által kibocsátott zajszint 1 dB(A)-nál nagyobb mértékben meghaladja a kipufogórendszer vagy alkotóelem típus-jóváhagyási vizsgálatai során mért zajszinteket, akkor úgy kell tekinteni, hogy a kipufogórendszer-típus, illetve az alkotóelem-típus nem elégíti ki ezen előírás követelményeit, és a gyártó köteles megtenni minden szükséges intézkedést a megfelelőség helyreállítása érdekében.